Nemicolopterus
<s>Nemicolopterus je rod pterosaura pterodaktiloida opisan 2008. godine.</s><s>N. crypticus je nomenklaturni tip i jedina poznata vrsta.</s><s>Naziv roda, Nemicolopterus, potiče iz sljedećih grčkih riječi: "Nemos", što znači "šuma"; "ikolos", što znači "stanovnik"; i "pteros", što znači "krilo".</s><s>Naziv vrste, crypticus, potiče od "kryptos", što znači "skriven".</s><s>Prema tome, Nemicolopterus crypticus znači "Skriveni leteći stanovnik šume".</s><s>Nastanjivao je jeholsku biotu prije 120 miliona godina.</s>

<s>N. crypticus je poznat iz jednog fosila, kataloški broj IVPP V-14377, u kolekciji Instituta za paleontologiju kičmenjaka i paleoantropologiju u Pekingu, Kina.</s><s>Fosil je prikupljen u Formaciji Jiufotang, koja je nastala tokom aptija, prije 120 miliona godina.</s><s>Otkriven je na lokalitetu Luzhhouou grada Yaolugou, okruga Jianchang u zapadnoj Provinciji Liaoning (sjeveroistočna Kina).</s>

<s>Raspon krila od malo manje od 25 centimetara čini N. crypticus manjim od svih pterosaura, izuzevši nekoliko tek izleglih jedinki.</s><s>Taj primjerak još uvijek nije sasvim odrastao, ali Wang et al. (2008) navode količinu srastanja kostiju i okoštavanja nožnih prstiju, trbušna rebra i prsnu kost kao znak da je u pitanju bila neodrasla jedinka, a ne tek izlegla.</s><s>Darren Naish je na svom popularnom weblogu tvrdio da je, zbog činjenice da su pterosauri bili izraženi potrkušci, do srastanja kostiju i okoštavanja moglo doći veoma rano, te bi stoga Nemicolopterus mogao biti tek izlegla jedinka roda Sinopterus.</s>

<s>Nemicolopterus je bezub pterosaur.</s><s>Wang et al. (2008) zaključili su da je on primitivan prelazni oblik između Pteranodontoidea i Dsungaripteroidea.</s><s>Iako je Nemicolopterus sićušan, neki pripadnici tih grupa kasnije su se razvili u neke od najvećih letećih životinja na svijutu, a među njima i Quetzalcoatlus.</s>

<s>Nemicolopterus također pokazuje jasne prilagodbe nožnih prstiju i kandži hvatanju za grane.</s><s>Većina pterosaura poznata je iz morskih slojeva, što znači da su vjerovatno lovili ribe iz mora i slijetali na plaže ili litice.</s><s>Nemicolopterus je, s druge strane, jedan od nekolicine poznatih pterosaura koji su živjeli u unutrašnjosti kontinenta i vjerovatno lovili insekte i spavali u krošnjama drveća.</s><s>Međutim, vrijedno je spomena da linija tapežarida iz tog vremena (kao što je Sinopterus, koji bi mogao biti sinoniman sa Nemicolopterus) također pokazuje izražene prilagodbe penjanju.</s>

<s>Povezano 
 Veličina pterosaura</s>

<s>Izvori</s>

<s>Vanjske poveznice 
 Preliminarna restauracija skeleta od strane paleoumjetnika Johna Conwaya 
 Najmanji pterodaktil ikada bio je veličine vrapca</s>

<s>Pterodaktiloidi</s>

